### NN 157/2025 (30.12.2025.), Naredba o mjerama kontrole i sprječavanja kuge malih preživača u Republici Hrvatskoj

Ministarstvo poljoprivrede, šumarstva i ribarstva

2366

Na temelju članka 7. stavka 6., članka 36. stavka 6. i članka 40. Zakona o zdravlju životinja (»Narodne novine«, br. 152/22 i 154/22), ministar poljoprivrede, šumarstva i ribarstva donosi

NAREDBU

O MJERAMA KONTROLE I SPRJEČAVANJA KUGE MALIH PREŽIVAČA U REPUBLICI HRVATSKOJ

NAREĐENE MJERE

Članak 1.

(1) Radi sprječavanja daljnjeg širenja kuge malih preživača na području Republike Hrvatske u zonama ograničenja zabranjeno je:

– premještanje ovaca i koza

– premještanje zametnih proizvoda od ovaca i koza

– premještanje sljedećih proizvoda podrijetlom od ovaca ili koza: svježe meso, jestivi nusproizvodi klanja, proizvodi od mesa i ovici, sirovo mlijeko i kolostrum, nusproizvodi životinjskog podrijetla koji nisu namijenjeni za prehranu ljudi uključujući kožu, vunu, čekinje, sirutku, stajski gnoj i gnojevku te lovački trofeji

– klanje ovaca i/ili koza na objektu za vlastite potrebe

– premještanje krmiva biljnog podrijetla i slame.

(2) Iznimno od stavka 1. ovoga članka, izuzeća od zabrane premještanja moguća su sukladno odredbama Delegirane uredbe (EU) 2020/687 po odobrenju nadležnog veterinarskog inspektora.

(3) Iznimno od stavka 1. točke 4. ovoga članka klanje ovaca i/ili koza na objektu za vlastite potrebe dozvoljeno je nakon provedenog kliničkog pregleda od strane ovlaštenog veterinara unutar 24 sata prije klanja, a subjekt je dužan klanje najaviti 48 sati ranije.

(4) Sve ovce i koze moraju biti označene najkasnije do dobi od 60 dana ili prije premještanja ukoliko je ranije, odgovarajućim sredstvom označavanja iz Priloga III. Delegirane uredbe (EU) 2019/2035.

Članak 2.

Subjekti odgovorni za objekte na kojima se drže ovce i koze na čitavom području Republike Hrvatske dužni su provoditi sljedeće mjere biosigurnosti sa svrhom sprječavanja unosa i širenja bolesti:

– na objektu mora biti uspostavljen kontrolirani ulaz na objekt i izlaz iz objekta za ljude i vozila

– obavezna je provedba dezinfekcije ljudi (ruku i obuće) i vozila pri ulasku i izlasku iz objekta

– obavezno je provođenje redovitog čišćenja, pranja i dezinfekcije vozila, pribora, predmeta i nastambi u skladu s tehnološkim zahtjevima, korištenjem odobrenog dezinficijensa u propisanoj koncentraciji

– obavezna je upotreba posebne odjeće i obuće ili korištenje jednokratne odjeće i obuće koja se nakon uporabe neškodljivo uklanja

– pri svakom ulazu i izlazu iz nastambi sa životinjama obavezno je provođenje dezinfekcije ruku i obuće

– na objektu mora biti onemogućen kontakt ovaca i/ili koza s drugim životinjama na objektu i s divljim životinjama

– obavezno je provođenje deratizacije i dezinsekcije objekta u skladu s tehnološkim zahtjevima

– obavezno je zbrinjavanje krutoga gnoja, gnojevke i otpadnih voda nastalih na objektu na propisani način

– obavezno je skladištenje stelje i hrane za životinje na način da se onemogući kontaminacija.

Članak 3.

Radi sprječavanja pojave kuge malih preživača i njihovog ranog otkrivanja, na cijelom području Republike Hrvatske naređuju se sljedeće mjere:

1. subjekti koji drže ovce i/ili koze dužni su prijaviti ovlaštenom veterinaru nadležne veterinarske organizacije svaku pojavu znakova bolesti, uginuća i pobačaja, izolirati bolesnu ili uginulu životinju te poduzeti sve druge potrebne mjere u svrhu sprječavanja širenja bolesti na ostale životinje i objekte

2. pri svakom pregledu prijemljivih životinja koje pokazuju znakove bolesti koje upućuju na kugu malih preživača, ovlašteni veterinar nadležne veterinarske organizacije dužan je provesti detaljan klinički pregled s termometriranjem, uzeti odgovarajuće uzorke i prijaviti sumnju na bolest

3. prijemljive životinje iz pošiljaka podrijetlom iz država članica Europske unije u kojima su uspostavljene zone ograničenja zbog pojave kuge malih preživača obvezno podliježu dokumentacijskom, identifikacijskom i fizičkom pregledu na odredištu od strane ovlaštenog veterinara nadležnog delegiranog tijela, a za objekte odredišta, osim odobrenih objekata za klanje, određuje se minimalno razdoblje praćenja od 21 dan

4. iznimno od točke 3. ovoga članka, ako je odredišni objekt u Republici Hrvatskoj odobreni objekt za operacije okupljanja papkara iz kojeg se prijemljive životinje otpremaju na druge objekte za držanje životinja u Republici Hrvatskoj, razdoblje praćenja od 21 dan provodi se na tim odredišnim objektima za držanje životinja

5. ovlašteni veterinar nadležnog delegiranog tijela dužan je provesti pregled odmah po dopremi, a najkasnije sljedećeg dana od dopreme, te podatke o provedenom pregledu upisati u treći dio TRACES certifikata kao i obavijestiti nadležnog veterinarskog inspektora i Središnji ured Državnog inspektorata na adresu e-pošte: veterinarstvo@dirh.hr elektroničkim putem na obrascu iz Priloga ove Naredbe

6. ako pregledom nisu uočene nesukladnosti po pitanju certifikata i odnosne pošiljke, nadležni veterinarski inspektor u bazi podataka VETIs unosi podatak o zabrani premještanja svih prijemljivih životinja na objektu u trajanju od 21 dan uz naznaku »Naredba – bolest kategorije A«, osim za objekte iz točke 4. ovoga članka

7. trajanje razdoblja praćenja nadležni veterinarski inspektor dužan je produžiti u svim slučajevima sumnje na bolest

8. ako ovlašteni veterinar nadležnog delegiranog tijela tijekom pregleda uoči nesukladnosti dužan je o tome odmah obavijestiti nadležnog veterinarskog inspektora, u svrhu žurnog nadzora odredišnog objekta

9. ovisno o rezultatima pregleda te u slučajevima sumnje na bolest ili uočenih nesukladnosti, nadležni veterinarski inspektor donosi odluku o daljnjem postupanju, provedbi kliničkog pregleda, laboratorijskog pretraživanja, trajanju razdoblja praćenja te poduzimanju drugih mjera u svrhu sprječavanja širenja kuge malih preživača, o čemu obavještava Središnji ured Državnog inspektorata elektronskim putem na adresu e-pošte: veterinarstvo@dirh.hr

10. izdavanje svjedodžbe o zdravstvenom stanju za prijemljive životinje na objektima na kojima je uvedena zabrana premještanja iz točke 6. ovoga članka moguće je tek nakon zadovoljavajućeg kliničkog pregleda provedenog na broju prijemljivih životinja određenom prema tablici prevalencije za 10 % prevalenciju od strane ovlaštenog veterinara nadležne veterinarske organizacije, najranije na posljednji dan zabrane premještanja

11. izdavanje svjedodžbe o zdravstvenom stanju, za prijemljive životinje na objektima na kojima je nadležni veterinarski inspektor odredio provođenje mjera u skladu s točkom 9. ovoga članka, provodi se po odobrenju nadležnog veterinarskog inspektora

12. ovlašteni veterinari obvezni su svaki klinički pregled evidentirati u aplikaciji VETIs

13. lovoovlaštenici su obvezni osigurati da se o svakoj pronađenoj uginuloj ili odstrijeljenoj bolesnoj divokozi (Rupicapra rupicapra) i muflonu (Ovis musimon) obavijesti ovlaštena veterinarska organizacija, u svrhu uzorkovanja i laboratorijskog pretraživanja

14. provoz pošiljaka prijemljivih životinja s krajnjim odredištem u Republici Hrvatskoj moguć je samo kroz područja slobodna od kuge malih preživača, u skladu s nacionalnim mjerama uvedenim u odnosnim državama članicama Europske unije.

TROŠKOVI

Članak 4.

Troškovi provedbe mjera određenih ovom Naredbom podmiruju se iz državnog proračuna, osim troškova:

– označavanja ovaca i koza iz članka 1. stavka 4. ove Naredbe koji se podmiruju u skladu s važećom Odlukom o visini i opsegu naknada za troškove provedbe propisanih mjera iz područja veterinarstva, evidencija i dokumentacija, objavljenom na službenoj mrežnoj stranici na poveznici: www.veterinarstvo.hr

– provedbe mjera biosigurnosti iz članka 2. ove Naredbe koje snosi subjekt

– troškova dokumentacijskog, identifikacijskog i fizičkog pregleda iz članka 3. točke 3. ove Naredbe, koji se podmiruju u skladu s Pravilnikom o pristojbama i naknadama za financiranje provedbe službenih kontrola i drugih službenih aktivnosti (»Narodne novine«, br. 123/22, 38/23, 107/24 i 128/24).

INSPEKCIJSKI NADZOR

Članak 5.

(1) Nadzor nad provedbom mjera određenih ovom Naredbom provode nadležni inspektori Državnog inspektorata.

(2) O rezultatima nadzora nad provedbom mjera određenih ovom Naredbom te utvrđenim nesukladnostima, Državni inspektorat dostavlja Upravi za veterinarstvo i sigurnost hrane Ministarstva poljoprivrede, šumarstva i ribarstva:

– mjesečna izvješća, najkasnije do kraja tekućeg mjeseca za prethodni mjesec

– godišnje izvješće, najkasnije do kraja veljače tekuće godine za prethodnu godinu.

PRILOG

Članak 6.

Obrazac iz članka 3. točke 5. ove Naredbe tiskan je u Prilogu ove Naredbe i čini njezin sastavni dio.

TRAJANJE I IZMJENA NAREĐENIH MJERA

Članak 7.

Mjere određene ovom Naredbom podliježu izmjeni ovisno o procijenjenom riziku te ostaju na snazi sve dok traje opasnost od širenja kuge malih preživača na području Republike Hrvatske.

STUPANJE NA SNAGU

Članak 8.

Ova Naredba stupa na snagu danom objave u »Narodnim novinama«.

Klasa: UP/I-322-01/25-01/290
 Urbroj: 525-09/560-25-5
 Zagreb, 29. prosinca 2025.

Potpredsjednik Vlade
 i ministar
 David Vlajčić, v. r.

PRILOG

OBRAZAC O PROVEDENOM DOKUMENTACIJSKOM, IDENTIFIKACIJSKOM I FIZIČKOM PREGLEDU POŠILJKE OVACA I/ILI KOZA

Referentni broj certifikata: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Jedinstveni registracijski/odobreni broj odredišnog objekta:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Datum prispijeća pošiljke (dopreme): \_\_\_\_\_\_\_\_\_\_\_\_\_\_\_\_\_\_\_\_\_\_\_

Broj, vrsta i kategorija životinja: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Datum pregleda: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| Rezultat pregleda (zaokružiti): | |
| SUKLADNO | NESUKLADNO\* |

\*Opisati utvrđene nesukladnosti: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Jedinstveni registracijski broj daljnjih odredišnih objekata (članak 3. točka 5. Naredbe): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ime i prezime nadležnog ovlaštenog veterinara delegiranog tijela koji je proveo pregled:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Naziv delegiranog tijela:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Potpis i pečat